Ροδιά Φαρρών Αχαΐας

Γεωγραφία

Βρίσκεται στην πλαγιά ενός βουνού που ανυψώνεται ανατολικά του χωριού και το οποίο ονομάζεται Μπογοβούνι που συμπεριλαμβάνεται στην περιοχή των νότιων πρόβουνων της ευρύτερης έκτασης του ορεινού όγκου του Παναχαϊκού, καθώς επίσης και πολύ κοντά στην κοιλάδα του ποταμού Πείρου, στο σημείο όπου συναντάται με τους βόρειους πρόποδες του Ερυμάνθου. Υπάρχουν επίσης απόψεις που θεωρούν ότι το χωριό ανήκει στην ιστορική περιοχή των Νεζερών, ευρισκόμενο στο βορειοδυτικό άκρο αυτής. 
Γειτνιάζει με τα χωριά Βαλμαντούρα, Καλάνιστρα και Καταρράκτης (Λόπεσι), ενώ αντίστοιχα υπάρχουν και τρεις δρόμοι που συνδέουν αυτές τις περιοχές με το χωριό, με πλήρως ασφαλτοστρωμένο ωστόσο μόνο τον οδικό άξονα προς τον Καταρράκτη. Εγγύς του βρίσκεται επίσης το χαμηλό φράγμα υδροληψίας, κατασκευασμένο από σκυρόδεμα, στην περιοχή της Βαλμαντούρας, που αποτελεί τμήμα του έργου «Φράγμα Πείρου - Παραπείρου». Απέχει οδικώς 11 χιλιόμετρα από την Χαλανδρίτσα την έδρα του Δήμου Ερυμάνθου, και 31 χιλιόμετρα από την πόλη της Πάτρας.

Ονομασία

Για την ονομασία του χωριού (Μπούγα) η πιο διαδεδομένη άποψη θεωρεί ότι είναι ανθρωπωνυμικό και προέρχεται από την αρβανιτόφωνη οικογένεια Μπούα, απόγονοι ή κλάδος της οποίας πιθανόν βρέθηκαν και κατοίκησαν στην περιοχή. Άλλη άποψη, ωστόσο πιο αδύνατη σε σχέση με την προαναφερθείσα, δίνει μια πιο λαογραφική προσέγγιση στο θέμα της ονομασία του χωριού, ότι δηλαδή προέρχεται από την λέξη «μπούγα» που σημαίνει «μυλωνάς».
Παρότι ο οικισμός απέκτησε την ονομασία Ροδιά με το Βασιλικό Διάταγμα (Β.Δ.) της 10ης Οκτωβρίου του 1955, ακόμα και στις μέρες μας ωστόσο επικρατεί κατά κόρον στην καθημερινή πρακτική των ντόπιων κατοίκων και όχι μόνο, η παλιά ονομασία.

Ιστορικά στοιχεία

Στην περιφέρεια του οικισμού της Ροδιάς έχουν βρεθεί, μετά από ανασκαφές, λείψανα οικισμών της μεσοελλαδικής (2000–1600 π.Χ.) και μυκηναϊκής εποχής (1600–1100 π.Χ.).
Αναφέρεται το χωριό Μπούγα ότι αποτελούσε στα 1713 κοινή ενορία με το γειτονικό του χωριό Λόπεσι ενώ αναφέρεται σε δικαιοπρακτικά έγγραφα του 18ου-19ου αιώνα. Η Μονή Νεζερών είχε στην περιοχή τον 19ο αιώνα μετόχι το οποίο ενοίκιαζε, περιουσία που διατηρείται ακόμη. Αναφέρεται το 1901 ότι ο οικισμός Μπούγα απείχε 2 ώρες από την Χαλανδρίτσα και 6 ώρες από την Πάτρα. Στα 1903 ο Χρ. Κορύλλος αναφέρει ότι απέχει μιάμιση ώρα από την Χαλανδρίτσα.

Οικονομία

Η οικονομία της περιοχής βασίζεται στον πρωτογενή τομέα παραγωγής και μόνιμοι κάτοικοι του χωριού απασχολούνται κατά κύριο λόγο με την κτηνοτροφία και ιδιαίτερα -σχεδόν αποκλειστικά- με την εκτροφή αιγοπρόβατων, ενώ σε δεύτερο βαθμό και με την γεωργία.

Διοικητική εξέλιξη

Στις 08/02/1908 (ΦΕΚ 28Α) προσαρτήθηκε στον τότε Δήμο Φαρών. Με το ΦΕΚ 256Α της 28/08/1912, και την κατάργηση των δήμων, αποσπάται από τον Δήμο Φαρών και προσαρτάται στην νεοσύστατη τότε Κοινότητα Καλάνιστρας. Στις 10/10/1955 (ΦΕΚ 287Α) μετονομάστηκε από Μπούγα σε Ροδιά. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση "Καποδίστριας", προσαρτάται στον νέο Δήμο Φαρρών μέχρι το 2010 που εντάχθηκε στο Δήμο Ερυμάνθου (ΦΕΚ 87Α - 07/06/2010) βάσει της Διοικητικής Μεταρρύθμισης "Καλλικράτης".

Θρησκευτικοί ναοί

Ο ναός του οικισμού (ενοριακός-κοιμητηριακός) είναι αφιερωμένος στον Άγιο Δημήτριο ενώ στην περιφέρειά του ανήκουν τα ξωκλήσια του Αγίου Γεωργίου, της Ζωοδόχου Πηγής, της Παναγίας Καψοδεματούσας και του Αγίου Φανουρίου, ενώ υπάρχουν και κάποια ερειπωμένα ξωκλήσια.

Αξιοθέατα

Αξιοθέατα του χωριού μεταξύ άλλων αποτελούν τα παραδοσιακά παλιά πέτρινα σπίτια, η κεντρική βρύση με τον μακρόβιο πλάτανο στο κέντρο του οικισμού, ο ενοριακός ναός του Αγίου Δημητρίου και τα διάφορα ξωκλήσια, καθώς και οι αρχαιότητες που έχουν ανασκαφεί στην περιοχή. και που ανάγονται χρονολογικά στις περιόδους της μεσοελλαδικής αλλά και της μυκηναϊκής εποχής. Η περιοχή της Ροδιάς, επίσης, έχει όμορφη θέα και άγριο φυσικό κάλλος.